Omnibus presens scriptum cernentibus Magnus, Dei gracia Suecie, Noruegie et Scanie rex, salutem in Domino sempiternam. Noueritis, quod nos bona infrascripta, per venerabilem patrem dominum Hemingum, episcopum Aboensem, empcionis titulo acquisita, videlicet vnam marcham terre in Mæthelby, parrochie Solne, Vpsalensis diocesis, cum omnibus eorundem pertinenciis necnon familiis in ipsis bonis commorantibus, sub nostram pacem et proteccionem suscipimus specialem, dantes et declarantes bona predicta ac familias ab omnibus censibus, tributis ceterisque solucionibus et seruiciis ad ius nostrum regium spectantibus, ordinariis et extra ordinariis, talliis videlicet et imposicionibus, eciam si generale subsidium de toto regno requiri contingat, ex speciali gracia libera perpetuo pariter et exempta, jta videlicet, quod ipsis bonis plura bona tributaria adici non debeant emenda et sub libertatem deinceps conquirenda. Sj vero corone iuramentum, iudicium nostrum infringi, seu in occultis homicidiis, mordh dictis, vel furtis quempiam de predictis familiis euinci contingat, ista sibi nullatenus libera reddimus, sed coercionj nostre expresse et specialiter volumus reseruari; prohibentes firmiter et discrete sub obtentu gracie nostre, ne quis prefectorum nostrorum vel officialium seu quiuis alius, cuiuscunque status existat, memoratum dominum episcopum aut successores suos jn bonis vel familiis antedictis contra hanc libertatis graciam presumat aliqualiter molestare. Jn cuius testimonium sigillum meum presentibus est appensum. Datum Stokholmis anno Dominj mcccliiij, feria 3:a infra octauas ascensionis eiusdem.